
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL SEIMO BIUDŽETO IR FINANSŲ KOMITETO 2014 M. LIEPOS 14 D. POSĖDŽIO 
2015-06-10   Nr. 101-I-4
Vilnius

Seimo Etikos ir procedūrų komisija (toliau – Komisija): Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Orinta Leiputė, Arminas Lydeka, Vytautas Saulis, Valerijus Simulikas, Kazys Starkevičius, Leonardas Talmontas, gavusi Lietuvos Respublikos Seimo nario Naglio Puteikio kreipimąsi dėl galimai suklastoto Seimo Biudžeto ir finansų komiteto (toliau – Komitetas) 2014 m. liepos 14 d. protokolo išrašo, vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
Seimo narys Naglis Puteikis savo 2014 m. liepos 16 d. kreipimesi teigia, kad 2014 m. liepos 15 d. Seimo informacinėje sistemoje buvo paskelbtas 2014 m. liepos 14 d. Komiteto posėdžio Nr. 109-P-35 protokolo išrašas. Tačiau Seimo nario teigimu, nurodytą dieną Komiteto posėdis nevyko, tą patvirtino ir keli Komiteto nariai. 
Komisija savo išvadoje rėmėsi Seimo nario Naglio Puteikio 2014 m. liepos 16 d. rašte, Komiteto 2014 m. lapkričio 28 d. rašte Nr. V-2014-6944 išdėstyta informacija. 

Komitetas savo rašte nurodė, kad 2014 m. liepos 9 d. Komiteto posėdyje buvo svarstomas Azartinių lošimų įstatymo Nr. XI-325 2 ir 13 straipsnių pakeitimo įstatymo projektas Nr. XIIP-1882(2) (toliau – Projektas). 2014 m. liepos 10 ir 11 dienomis buvo registruojami nauji Seimo narių siūlymai Projektui. Projekto svarstymas Seimo plenariniame posėdyje buvo numatytas 2014 m. liepos 15 d., todėl Komitetas privalėjo nedelsiant svarstyti naujus siūlymus Komiteto posėdyje, kuris buvo organizuotas apklausos būdu. 2014 m. liepos 14 d. 15.10 val. Komiteto nariams buvo išsiųstas elektroninis laiškas, kuriuo pateiktas naujas Komiteto posėdžio protokolo išrašas, įtraukiant ir naujai gautus pasiūlymus. Į laišką atsiliepė 7 Komiteto nariai, patvirtinę, jog sutinka su nauja išrašo formuluote.
Įstatymų projektų svarstymo pagrindiniame komitete tvarką nustato Seimo statuto 149 straipsnis. Šio straipsnio 1 dalis numato, kad visas siūlomas projekto pataisas, išbraukimus bei papildymus Respublikos Prezidentas, Vyriausybė ar Seimo narys turi įteikti Posėdžių sekretoriatui ne vėliau kaip prieš 48 valandas iki posėdžio darbotvarkėje numatyto laiko įstatymo projektą pradėti svarstyti. Šio straipsnio 3 dalis numato, kad tais atvejais, kai šio straipsnio 1 dalyje nustatyta tvarka yra gauta naujų pataisų, papildymų bei išbraukimų, kurių pagrindinis komitetas iki tol nebuvo svarstęs, iki įstatymo projekto svarstymo Seimo posėdyje turi būti surengtas pagrindinio komiteto posėdis, kuriame turi būti apsvarstyti gauti pasiūlymai. 
Komitetų posėdžiai rengiami vadovaujantis Seimo statuto Dešimto skirsnio nuostatomis bei Seimo valdybos 2008 m. birželio 6 d. (aktuali redakcija 2008 m. lapkričio 17 d.) patvirtinta Įstatymų ir kitų teisės aktų projektų klausymų ir svarstymo Seimo komitetuose, komisijose tvarkos aprašu (toliau – Aprašas). Apraše yra reglamentuojama įstatymų ir kitų teisės aktų projektų svarstymo Seimo komitetuose, komisijose organizavimo tvarka ir svarstymo rezultatų įforminimas. Apraše pateikiama išvados forma, numatanti, kad išvadoje turi būti nurodoma ekspertų, konsultantų, specialistų pasiūlymai; piliečių, asociacijų, politinių partijų ir kitų suinteresuotų asmenų pasiūlymai; valstybės ir savivaldybių institucijų ir įstaigų pasiūlymai; subjektų, turinčių įstatymų leidybos iniciatyvos teisę, pasiūlymai; komiteto sprendimas ir pasiūlymai.
Seimo statuto 48 straipsnio 5 dalyje numatoma, kad Komitetų darbotvarkės turi būti skelbiamos Seimo internetinėje svetainėje. 

Komitetas savo 2014 m. liepos 14 d. posėdžio darbotvarkės Seimo internetinėje svetainėje nepaskelbė.

Komitetas nurodė, kad 2014 m. liepos 14 d. posėdis vyko apklausos būdu, tačiau tokio posėdžių organizavimo būdo nenumato nei Seimo statutas, nei Aprašas. Pagal pateiktą posėdžio protokolo išrašą nėra matyti, kurie Komiteto nariai dalyvavo posėdyje, tokios informacijos (posėdžio protokolo bei Komiteto narių registracijos lapų) nepateikė ir Komitetas.
Etikos ir procedūrų komisija nusprendė:
1.
Seimo Biudžeto ir finansų komitetas, organizuodamas posėdį apklausos būdu pažeidė Seimo statuto bei Įstatymų ir kitų teisės aktų projektų klausymų ir svarstymo Seimo komitetuose, komisijose tvarkos aprašo nuostatas.
2.
Siūlyti Lietuvos Respublikos Seimo Biudžeto ir finansų komitetui perbalsuoti dėl išvados dėl Azartinių lošimų įstatymo Nr. XI-325 2 ir 13 straipsnių pakeitimo įstatymo projekto Nr. XIIP-1882(2).
3.
Atkreipti Seimo komitetų dėmesį, jog komitetų posėdžiai turi būti organizuojami, o posėdžių dokumentai rengiami pagal Seimo Statuto bei Įstatymų ir kitų teisės aktų projektų klausymų ir svarstymo Seimo komitetuose, komisijose tvarkos aprašo nuostatas.
4.
Rekomenduoti Seimo nariams pasiūlymus įstatymų projektams teikti pagal Seimo Statuto 149 straipsnio 2 dalyje numatytus terminus tam, kad Komitetai galėtų tinkamai įgyvendinti Seimo statuto 48 straipsnio 3 dalyje numatytas pareigas.
Balsavimo rezultatai: Pritarta bendru sutarimu.
Komisijos pirmininkas                                                                                        Leonard Talmont

